Entitat Autònoma del Diari Oficial i de Publicacions de la Generalitat de Catalunya
Mitjançant la Resolució PRE/859/2012, de 8 de maig, es va crear la Xarxa de Llibreries Acreditades de la Generalitat de Catalunya (en endavant, la Xarxa) i es van establir els criteris d'acreditació per al període 2012-2014, que es van prorrogar per al període 2015-2016 per Resolució PRE/2846/2014, de 15 de desembre.
Posteriorment, per Resolució PRE/2977/2016, de 28 de desembre, es va renovar la Xarxa i se n'establiren els criteris d'acreditació per al període 2017-2019.
El marc legal vigent ha establert una progressiva utilització dels mitjans electrònics per part del sector públic amb la finalitat de millorar la transparència, l'eficàcia, l'eficiència i la qualitat en les seves relacions amb els ciutadans, les empreses i les entitats.
L'Administració de la Generalitat de Catalunya i les entitats que integren el seu sector públic han portat a terme un desenvolupament paral·lel de l'administració electrònica i s'han anat dotant dels instruments i dels sistemes necessaris per tal de garantir el dret de la ciutadania i de les empreses a relacionar-hi per mitjans electrònics.
L'Entitat Autònoma del Diari Oficial i de Publicacions, en col·laboració amb el Departament de la Presidència de la Generalitat de Catalunya, ha impulsat i articulat la tramitació electrònica per a la incorporació a la Xarxa de les llibreries i de les empreses que hi estiguin interessades, la qual cosa permetrà estendre el model català d'administració electrònica a un altre àmbit d'actuació administrativa.
D'altra banda, l'experiència acumulada d'ençà la creació de la Xarxa ha fet palesa la conveniència de revisar determinats compromisos actualment establerts perquè les llibreries i les empreses hi puguin accedir, amb la finalitat de facilitar el seu creixement tot assegurant alhora la satisfactòria prestació del servei de comercialització de publicacions de la Generalitat de Catalunya.
En consideració als fets exposats,
Primer - Modificar els apartats següents de l'annex 1 de la Resolució PRE/2977/2016, de 28 de desembre, per la qual es renova la Xarxa de Llibreries Acreditades de la Generalitat de Catalunya i s'estableixen els criteris d'acreditació per al període 2017/2019:
a) Apartat 2.1 Requisits c), el qual queda redactat de la manera següent: c) Disposar d'un espai suficient per tal d'exposar els llibres i productes editorials de la Generalitat de Catalunya, en el qual aquests podran ser senyalitzats amb els elements d'identificació que facilitarà l'Entitat Autònoma del Diari Oficial i de Publicacions.
b) Apartat 2.1 Requisits e), el qual queda redactat de la manera següent: e) Estar al corrent de pagament en les seves relacions comercials derivades de la venda de publicacions de la Generalitat de Catalunya.
c) Apartat 2.2 Compromisos f), el qual queda redactat de la manera següent: f) Conèixer el fons editorial de la Generalitat de Catalunya, que serà accessible a través del catàleg de la seva Llibreria en línia, a l'adreça http://llibreria.gencat.cat.
d) Apartat 3.1 Sol·licitud, el qual queda redactat de la manera següent: El/la titular de la llibreria o empresa que vulgui sol·licitar que el seu establiment comercial sigui reconegut com a membre de la Xarxa de Llibreries Acreditades per a la venda de publicacions de la Generalitat de Catalunya, ha de presentar la sol·licitud corresponent.
La sol·licitud es realitzarà electrònicament amb identificació digital o idcat mòbil, i inclourà una declaració responsable de la veracitat de les dades (nom i cognoms, DNI, nom comercial, NIF de l'empresa i epígraf de l'activitat econòmica CNAE), que posteriorment serà comprovada per l'Administració, i del compliment dels requisits i compromisos.
e) Apartat 3.2 Termini i lloc de presentació de les sol·licituds, el qual queda redactat de la manera següent: 3.2 Forma i termini de presentació de les sol·licituds: Les sol·licituds es presentaran a través del formulari establert a Tràmits Gencat ( http://web.gencat.cat/ca/tramits/ ) i es podran presentar a partir del mateix dia de la publicació d'aquesta Resolució en el Diari Oficial de la Generalitat de Catalunya.
f) Apartat 4 Acreditació, el qual queda redactat de la manera següent: L'acreditació es farà mitjançant una resolució de la persona titular de la direcció general de l'Entitat Autònoma del Diari Oficial i de Publicacions que serà notificada en els termes que estableix la normativa de procediment administratiu a la llibreria o empresa sol·licitant i publicada al DOGC.
g) Apartat 6 Règim jurídic, el qual queda redactat de la manera següent: El règim jurídic aplicable és el que estableixen la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 39/2015, d'1 d'octubre, de procediment administratiu comú de les administracions públiques.
Segon - Publicar aquesta Resolució al Diari Oficial de la Generalitat de Catalunya i fer-ne difusió a través de la pàgina web de l'Entitat Autònoma del Diari Oficial i de Publicacions de la Generalitat de Catalunya.